2007D0697 — DA — 25.02.2011 — 001.001

Dette dokument er et dokumentationsredskab, og institutionerne påtager sig intet ansvar herfor

►B KOMMISSIONENS BESLUTNING af 22. oktober 2007 om indrømmelse af en undtagelse, Irland har anmodet om, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (meddelt under nummer K(2007) 5095) (Kun den engelske udgave er autentisk) (2007/697/EF) (EFT L 284, 30.10.2007, p.27)

Ændret ved:









▼B

KOMMISSIONENS BESLUTNING

af 22. oktober 2007

om indrømmelse af en undtagelse, Irland har anmodet om, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget

(meddelt under nummer K(2007) 5095)

(Kun den engelske udgave er autentisk)

(2007/697/EF)







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget ( 1 ), særlig bilag III, punkt 2, tredje afsnit, og ud fra følgende betragtninger: (1) Hvis den mængde husdyrgødning, som en medlemsstat har til hensigt at tilføre pr. hektar om året, adskiller sig fra den mængde, der er anført i punkt 2, andet afsnit, første punktum, og andet afsnit, litra a), i bilag III til direktiv 91/676/EØF, skal den pågældende mængde fastsættes således, at den ikke hindrer opfyldelsen af de formål, der er angivet i samme direktivs artikel 1, og der skal ligge objektive kriterier til grund herfor, f.eks. — som i det foreliggende tilfælde — lang vækstsæson og afgrøder, der optager meget kvælstof. (2) Irland har den 12. november 2004 anmodet Kommissionen om en undtagelse i henhold til punkt 2, tredje afsnit, i bilag III til direktiv 91/676/EØF. Der er den 18. oktober 2006 fremsendt en ajourført anmodning, der bygger på den reviderede European Communities (Good Agricultural Practice for the Protection of Waters) Regulations, 2006 (Statutory Instrument Number 378 of 2006). (3) Anmodningen vedrører Irlands hensigt om at tillade tilførsel af 250 kg kvælstof pr. hektar årligt fra husdyrgødning på bedrifter med mindst 80 % græsjorder. Undtagelsen kan komme til at berøre højst 10 000 kvægbrug i Irland svarende til 8 % af alle bedrifter, 8 % af landbrugsarealet og 20 % af dyreenhederne. (4) Den irske lov til gennemførelse af direktiv 91/676/EØF, European Communities (Good Agricultural Practice for the Protection of Waters) Regulations, 2006 (Statutory instrument No 378 of 2006), gælder tilsvarende for den undtagelse, der er anmodet om. (5) Den irske lovgivning til gennemførelse af direktiv 91/676/EØF omfatter gødningsnormer for både kvælstof og fosfat. Gødningsnormerne er differentieret efter jordens kvælstof- og fosfatindhold, således at der er taget hensyn til kvælstof- og fosfatbidraget fra jorden. (6) Den tredje rapport om gennemførelsen af nitratdirektivet i Irland og den nylige rapport fra Environmental Protection Agency om perioden 2001-2003, som er forelagt for Kommissionen, viser, at den gennemsnitlige målte nitratkoncentration i grundvandet er ca. 2,5 mg N pr. liter, og at der i ikke over 2 % af prøveudtagningsstederne er registreret koncentrationer over 50 mg nitrat pr. liter. Data om flodernes vandkvalitet i perioden 2000-2003 viser, at Eurowaternet-målestationernes gennemsnitsværdi er på 6,9 mg nitrat pr. liter. (7) Af de steder, hvor grundvandet overvåges, viste de 70 % en stabil eller faldende nitratkoncentration; i floderne blev der registreret en forbedring af kvaliteten i årene 2001-2003 i forhold til den foregående rapporteringsperiode 1995-1997, hvilket betød, at den forringelse af vandkvaliteten, der havde været iagttaget siden sidst i 1980’erne, var vendt. Der blev også konstateret færre hypereutrofe søer. (8) Irland gennemfører i overensstemmelse med artikel 3, stk. 5, i direktiv 91/676/EØF et handlingsprogram på hele sit nationale område i form af European Communities (Good Agricultural Practice for the Protection of Waters) Regulations, 2006 (Statutory instrument No 378 of 2006). (9) Inden for de sidste 10 år er der sket et fald i antallet af husdyr og brugen af kunstgødning. Antallet af kvæg, svin og får er faldet med henholdsvis 7 %, 3 % og 17 % i perioden 1997-2004. Den gennemsnitlige kvælstoftilførsel fra husdyrgødning var i 2004 på 103 kg/ha, hvilket er et betydeligt fald i forhold til 140 kg/ha i 1998. Tilførslen af fosfor (P) var i gennemsnit på 16 kg/ha. Brugen af kvælstofgødning faldt med 21 % i perioden 1999-2005, og brugen af fosfatgødning faldt med 37 % i perioden 1995-2005. (10) I Irland er 90 % af landbrugsjorden græsarealer, idet der er overvægt af græsjorder, der er velegnede til græsjordsproduktion. Samlet set gælder det for græsjordsbedrifterne, at 47 % af jorden dyrkes ekstensivt og derfor har en forholdsvis lav belægningsgrad og lav gødningstilførsel, at 36 % dyrkes i henhold til programmer for miljøvenligt landbrug (Rural Environment Protection Scheme, REP Scheme), og at kun 7 % dyrkes intensivt. 10 % benyttes til markafgrøder. Forbruget af kunstgødning på græsarealer er gennemsnitligt 82 kg kvælstof og 7,6 kg fosfor pr. ha. (11) Det er karakteristisk for klimaet i Irland, at nedbøren er jævnt fordelt over året, og at temperaturudsvingene er forholdsvis små, hvilket giver en lang vækstsæson for græs på ca. 250 dage om året i den nordøstlige del af landet og op til 330 dage om året i den sydvestlige del. (12) Det fremgår af den tekniske og videnskabelige dokumentation, der er forelagt i Irlands anmodning, at den foreslåede mængde på 250 kg kvælstof pr. hektar om året fra gødning fra græssende kvæg på bedrifter med mindst 80 % græsarealer er begrundet ud fra objektive kriterier som f.eks. lange vækstsæsoner og afgrøder, der optager meget kvælstof. (13) Kommissionen mener derfor, at den mængde husdyrgødning, som Irland søger en undtagelse for, ikke vil hindre opfyldelsen af målene i direktiv 91/676/EØF, forudsat at bestemte strenge krav er opfyldt. (14) Denne beslutning bør finde anvendelse i forbindelse med Irlands handlingsprogram European Communities (Good Agricultural Practice for the Protection of Waters) Regulations, 2006 (Statutory instrument No 378 of 2006). (15) De i denne beslutning fastsatte foranstaltninger er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF — ud fra følgende betragtninger: VEDTAGET FØLGENDE BESLUTNING:







▼M1

Artikel 1

Den undtagelse, som Irland ved brev af 18. oktober 2006 har anmodet om, og den forlængelse, der blev anmodet om ved skrivelse af 12. maj 2010, med henblik på at tillade en højere mængde husdyrgødning end den, der er anført i nr. 2, andet afsnit, første punktum, og i nr. 2, andet afsnit, litra a), i bilag III til direktiv 91/676/EØF, indrømmes på de betingelser, der er fastlagt i denne afgørelse.

▼B

Artikel 2

Definitioner

I denne beslutning forstås ved:

a) »græsjordsbedrifter«: bedrifter, hvor mindst 80 % af det areal, der kan tilføres husdyrgødning til, er græsjorder

b) »græssende husdyr«: kvæg (med undtagelse af fedekalve), får, hjorte, geder og heste

c) »græs«: permanente græsarealer eller græsarealer i omdrift (græsarealer i omdrift henligger som regel under fire år).

Artikel 3

Anvendelsesområde

Denne beslutning gælder på individuel basis for græsjordsbedrifter og på betingelserne i artikel 4, 5 og 6.

Artikel 4

Årlig tilladelse og forpligtelse

1. Landbrugere, som ønsker en undtagelse, indgiver hvert år en ansøgning til de kompetente myndigheder.

2. Sammen med den årlige ansøgning, der er omhandlet i stk. 1, forpligter de sig skriftligt til at opfylde betingelserne i artikel 5 og 6.

3. De kompetente myndigheder sikrer, at alle ansøgninger om en undtagelse underlægges administrativ kontrol. Hvor de nationale myndigheders kontrol af de i stk. 1 omhandlede ansøgninger viser, at betingelserne i artikel 5 og 6 ikke er opfyldt, informeres landbrugeren herom. I så fald afvises ansøgningen.

Artikel 5

Tilførsel af husdyrgødning og andre gødningsstoffer

1. Mængden af husdyrgødning fra græssende husdyr, der tilføres jorden årligt på græsjordsbedrifter, herunder fra dyrene selv, må ikke overstige en mængde husdyrgødning, der indeholder 250 kg kvælstof pr. hektar, med forbehold af betingelserne i stk. 2-7.

2. Den samlede kvælstoftilførsel må ikke være større end den pågældende afgrødes forventede næringsstofbehov under hensyntagen til næringsstoftilførslen fra jorden. Den samlede kvælstoftilførsel skal differentieres efter belægningsgraden og græsarealernes produktivitet.

3. Der udarbejdes en gødningsplan for hver bedrift, som beskriver sædskifteplaner for landbrugsjorden og den påtænkte tilførsel af husdyrgødning samt kvælstof- og fosfatgødning. Planen skal foreligge på bedriften senest den 1. marts.

Gødningsplanen skal omfatte følgende:

a) antallet af husdyr og en beskrivelse af opstaldnings- og oplagringssystemer, herunder oplagringskapaciteten (volumen)

b) en beregning af kvælstof- og fosformængden i bedriftens husdyrgødning (minus tab ved opstaldning og oplagring)

c) sædskifteplan og areal for hver afgrøde, herunder en skitse, som viser de enkelte markers beliggenhed

d) afgrødernes forventede kvælstof- og fosforbehov

e) mængde og type husdyrgødning, som ikke anvendes på bedriften, eller som modtages på bedriften

f) resultaterne af eventuelle jordbundsanalyser, der viser jordens N- og P-status

g) kvælstof- og fosfortilførsel fra husdyrgødning for hver mark (er bedriftens område ensartet for så vidt angår udbytte og jordtype)

h) tilførsel af kvælstof og fosfor i kemisk eller anden gødningsform for hver mark.

Planerne revideres senest syv dage efter enhver ændring i landbrugsdriften for at sikre overensstemmelse mellem planerne og den faktiske landbrugsdrift.

4. Hver bedrift fører gødningsregnskaber, hvori der indgår oplysninger om håndtering af forurenet afstrømningsvand. De fremsendes til den kompetente myndighed for hvert kalenderår.

5. Hver græsjordsbedrift, der er omfattet af en individuel undtagelse, accepterer, at den i artikel 4, stk. 1, omhandlede gødningstilførsel samt gødningsplanen og -regnskaberne eventuelt kontrolleres.

6. Der foretages analyse af kvælstof- og fosforkoncentrationer i jorden for hver bedrift, der er omfattet af en individuel undtagelse, mindst hvert fjerde år for hvert af bedriftens ensartede områder af hensyn til sædskifteplaner og jordegenskaber. Der skal foretages mindst én analyse for hver 5 hektar jord.

7. Husdyrgødning må ikke udbringes om efteråret før græsdyrkning.

Artikel 6

Jordkultivering

Der dyrkes græs på mindst 80 % af bedriftens areal, hvor der kan tilføres husdyrgødning. Landbrugere, der er omfattet af en individuel undtagelse, iværksætter følgende foranstaltninger:

a) Græsarealer i omdrift pløjes om foråret.

b) Pløjet græs på alle jordtyper følges umiddelbart af en afgrøde med stort kvælstofbehov.

c) I sædskiftet indgår ikke bælgplanter eller andre kvælstoffikserende planter. Dette gælder dog ikke kløver i græsmarker med under 50 % kløver og ikke korn og ærter, der er udlagt med græs.

Artikel 7

Andre foranstaltninger

Irland sikrer, at undtagelserne ikke indskrænker gennemførelsen af foranstaltninger, der er nødvendige for at efterkomme Fællesskabets øvrige miljølovgivning.

Artikel 8

Overvågning

1. De kompetente myndigheder udarbejder for hvert grevskab (county) et kort, som opdateres hvert år, og som viser den procentuelle andel af græsjordsbedrifter, husdyr og landbrugsarealer, der er omfattet af individuelle undtagelser. ►M1 Disse kort skal fremsendes til Kommissionen en gang om året inden juni måned. ◄

2. De bedrifter, der er omfattet af handlingsprogrammet og undtagelsen, overvåges i afvandingsområder med landbrugsovervågning, som er fastlagt i overensstemmelse med Irlands handlingsprogram. Referenceafvandingsområderne for overvågningen skal være repræsentative for de forskellige jordbundstyper, dyrkningsintensitet og gødningspraksis.

3. Der skal gennem undersøgelser og løbende næringsstofanalyser tilvejebringes data om lokal arealanvendelse, sædskifte og landbrugsdriften på bedrifter, som er omfattet af individuelle undtagelser. Disse data kan anvendes til modelberegninger af omfanget af nitratudvaskning og fosfortab fra marker, hvor der tilføres op til 250 kg kvælstof pr. hektar årligt i form af gødning fra græssende husdyr.

4. Overvågningen af højtliggende grundvand, jordfugtighed, drænvand og vandløb i bedrifter på lokaliteter i afvandingsområder med landbrugsovervågning skal tilvejebringe data om nitrat- og fosforkoncentrationen i det vand, der bevæger sig fra rodzonen til grundvandet og overfladevande.

5. Der foretages skærpet overvågning af vand i afvandingsområder med landbrug i nærheden af de mest sårbare søer og især sårbare grundvandsmagasiner.

6. Ved undtagelsesperiodens udløb gennemføres der en undersøgelse med henblik på at tilvejebringe detaljerede videnskabelige oplysninger om de intensive græsarealer i Irland. Undersøgelsen skal have fokus på nitratudvaskning i intensive mælkeproduktionssystemer på sårbare jordbundstyper (sandjord og sandet lerjord) i repræsentative områder.

Artikel 9

Kontrol

1. De kompetente nationale myndigheder fører administrativ kontrol med alle bedrifter, der er omfattet af en individuel undtagelse, for at kunne vurdere overholdelsen af grænsen på 250 kg kvælstof pr. hektar årligt fra gødning fra græssende husdyr, af gødningsnormerne for kvælstof og fosfor og af betingelserne for arealanvendelsen.

2. Der etableres et markinspektionsprogram ud fra risikoanalyser, resultaterne af tidligere års kontrolbesøg og resultaterne af almene stikprøvekontroller ifølge lovgivning til gennemførelse af direktiv 91/676/EØF. Markinspektionerne skal omfatte mindst 3 % af de bedrifter, der er omfattet af en individuel undtagelse, hvor overholdelsen af bestemmelserne i artikel 5 og 6 kontrolleres.

Artikel 10

Rapportering

1. Den kompetente myndighed fremsender hvert år resultaterne af overvågningen til Kommissionen sammen med en kortfattet rapport om udviklingen i vandkvaliteten og vurderingspraksis. Rapporten skal indeholde oplysninger om, hvordan vurderingen af overholdelsen af undtagelsesbetingelserne gennemføres ved hjælp af kontrol på bedrifterne, samt oplysninger om bedrifter, der ikke overholder betingelserne, baseret på resultaterne af den administrative kontrol og markinspektioner. Rapporten indsendes første gang senest i juni 2008 og derefter hvert år inden udgangen af juni.

2. Kommissionen tager disse resultater i betragtning i forbindelse med en eventuel ny anmodning om undtagelse.

▼M1

Artikel 11

Anvendelse

Denne afgørelse finder anvendelse inden for rammerne af Irlands handlingsprogram som gennemført ved European Communities (Good Agricultural Practice for Protection of Waters) Regulations 2010 (Statutory Instrument No 610 of 2010).

Den udløber den 31. december 2013.

▼B

Artikel 12

Denne beslutning er rettet til Irland.